Jan Tomasz Gross

Jan Tomasz Gross (født 1. august 1947 i Warszawa) er en amerikansk sosiolog og historiker av polsk opprinnelse. Moren var katolikk og faren jødisk. Han er ekspert på holocaust og polsk antisemittisme. Gross er professor emeritus i historie ved Princeton University. Hans bok om Jedwabnemassakren førte til søkelys på polske borgeres medvirkning til Holocaust.

Virke
Gross studerte først i Warszawa. Etter å ha blitt fengslet under den politiske krisen i Polen i 1968, der studenter demonstrerte mot kommunistregimet og regimet svarte med en antijødisk kampanje, flyttet han i 1969 til utlandet. Han tok doktorgraden ved Yale University i 1975, og underviste siden der. I 1992 ble han professor i statsvitenskap i New York, og fra 1994 til 1998 var han sjefredaktør for tidsskriftet East European Politics and Societies. Senere deltok han i grunnleggelsen av tidsskriftet Aneks. Fra 2003 har han undervist i historie ved Princeton University.

Gross har skrevet en rekke arbeider om Polens historie under andre verdenskrig. Monografien Neighbors (2001) presenterte drapene på jøder utført av vanlige polakker i Jedwabne for et bredere publikum. Dette førte til en opphetet debatt i Polen. Den polske regjeringen ville i 2016 inndra en polsk utmerkelse fra Gross på grunn av boken. Han fikk støtteerklæringer også fra polske akademikere. Han ble etterforsket for fornærmelser mot den polske nasjon. Påtalemakten i Polen henla saken i november 2019.

I boken Fear: Anti-Semitism in Poland After Auschwitz beskriver han polsk antisemittisme i årene 1945-1946. Han konsentrerer seg spesielt om pogromen i Kielce 4. juli 1946, men beskriver også flere hendelser der jøder ble drept, blant annet i Kraków.

Massakren i Jedwabne
I den polske landsbyen Jedwabne ble minst 300 jødiske polakker drept da de ble låst inne i en låve som ble satt fyr på 10. juli 1941. Gjerningsmennene var deres etnisk polske naboer i landsbyen og noen av jødene ble torturert før de ble drept. Syv personer unnslapp massakren selv om polakkene holdt vakt. Antallet drepte kan ha vært så mange som 1600 ifølge Gross. Han kom tilfeldigvis over dokumentasjon av hendelsen i et polsk arkiv på 1990-tallet. Han skrev om massakren i boken Neighbors: The Destruction of the Jewish Community in Jedwabne, Poland (2001; opprinnelig på polsk som Sąsiedzi i 2000) som innledet en opphetet diskusjon i Polen om polakkers medvirkning til holocaust.Cienciala, A. M. (2003). The Jedwabne Massacre: update and review. The Polish Review, 48(1), 49-72. Noen kilder oppgir at 1100 av byens 2700 innbyggere var jøder og alle ble drept. Noen av gjerningsmennene skal ha vært så fanatiske at SS-menn reagerte.Hagtvet, Bernt: Polsk fortid som ikkje forsvinn. Dag og Tid, 9. mars 2018, s10. Ingen tyske enheter var involvert i massakren. 

Etter krigen satte polske myndigheter opp et minnesmerke over massakren der tyskerne ble fremstilt som gjerningsmenn.Fox, F. (2001). A skeleton in Poland's closet: The jedwabne massacre. East European Jewish Affairs, 31:1, 77-94, DOI: 10.1080/13501670108577938 Noen av gjerningsmennene ble tiltalt og dømt i 1949 og senere.Persak, K. (2011). Jedwabne before the Court: Poland’s Justice and the Jedwabne Massacre—Investigations and Court Proceedings, 1947–1974. East European Politics and Societies, 25(3), 410-432. https://doi.org/10.1177/0888325411398915  Gross ble i Polen gjenstand for en svertekampanje etter at boken kom ut, særlig i regi av Lov og rettferdighet som ble dominerende i polsk politikk fra 2015. En polsk dommer skrev antisemittiske kommentarer i 2015 i forbindelse saken. I en seremoni i 2001 ledet av kardinal Jozef Glemp ba den katolske kirken om tilgivelse for blant annet massakren i Jedwabne.

 Publikasjoner 
 Polish Society under German Occupation (1979)
 Revolution from Abroad (1988)
 Neighbors (2001), opprinnelig på polsk som Sąsiedzi i 2000
 Fear: Anti-Semitism in Poland After Auschwitz (2006)
 Golden Harvest: Events at the Periphery of the Holocaust, Oxford University Press, 2012, ISBN 978-0199731671

 Referanser 

Kategori:Historikere fra USA
Kategori:Personer fra Warszawa
Kategori:Alumni fra Yale University
Kategori:Professorer ved Princeton
Kategori:Fødsler i 1947